КъБР-м и Iэтащхьэр хэтащ Къэрал советым COVID-19 узыфэм земыгъэубгъуным хуэгъэза Iуэхухэр зэкIэлъызыгъакIуэ и лэжьакIуэ гупым иригъэкIуэкIа селекторнэ зэIущIэм
Къэбэрдей-Балъкъэрым и Iэтащхьэ КIуэкIуэ Казбек хэтащ Къэрал советым COVID-19 узыфэм земыгъэубгъуным хуэгъэза Iуэхухэр зэкIэлъызыгъакIуэ и лэжьакIуэ гупым хэтхэм я селекторнэ зэIущIэу Москва къалэм и Iэтащхьэ Собянин Сергей иригъэкIуэкIам.
ЗэIущIэм щытепсэлъыхьащ коронавирус узыфэ зэрыцIалэ лIэужьыгъуэщIэм къэралым хыхьэ щIыналъэхэм зэрызыщиубгъу щIыкIэм, щытыкIэм зэрызихъуэжынкIэ хъунум, коронавирус зыпкърытхэр щагъэхъуж госпиталхэр, сымаджэхэр нэхъ мащIэ зэрыхъум елъытауэ, гъэмэщIэным, COVID-19-м цIыхур щызыхъумэ мастэр зэрыхалъхьэм, узыфэр зэуэлIахэу амбулаторнэу ягъэхъужхэр хущхъуэкIэ къызэгъэпэща зэрыхъу щIыкIэм.
Къыхагъэщащ узыр нэхъ зыхуэмыхьынкIэ хъунухэр и чэзум сымаджэщхэм щIэгъэгъуэлъхьэн зэрыхуейр, COVID-19-м теухуа къэпщытэныгъэхэр егъэкIуэкIыным хуэунэтIауэ къагъэсэбэп Iэмалхэм адэкIи зегъэужын зэрыхуейр.
Къэбэрдей-Балъкъэрым щытыкIэр щефIэкIуэжу зэрыхуежьам ипкъ иткIэ мы зэманым ирихьэлIэу сымаджэхэр здашэр узыфэ нэхъ зэрыцIалэхэр зыпкърытхэм щеIэзэу къызэIуахауэ щыта госпиталибгъум ящыщу тхурщ. А сымаджэщхэм щIэлъхэр хъужрэ щIатхыкIыжмэ, узыншагъэр хъумэным хуэгъэпса IуэхущIапIэхэр нэхъапэм зытета мардэм теувэжынурэ я лэжьыгъэм пащэнущ. Госпиталитхум щIагъэгъуалъхьэ коронавирус зыпкърыту къахутауэ сымаджэщым щеIэзэн хуейуэ къалъытэхэр. Апхуэдэ сымаджэщхэм псори зэхэту цIыху 743-м щоIэзэ, абыхэм ящыщу 73-р реанимацэхэм щIэлъщ. ГъуэлъыпIэу яIэм и процент 62-м щIигъурщ къагъэсэбэпыр.
ЦIыхухэм узыфэм пэщIэтыф мастэр яхэлъхьэн лэжьыгъэми пащэ. Мы зэманым республикэм махуэ къэс щолажьэ вакцинэр цIыхухэм щыхаIу щIыпIэ 43-рэ.
Мастэр цIыхухэм хэлъхьэн зэрыщIадзэрэ республикэм къыIэрыхьащ коронавирус узыфэ зэрыцIалэ лIэужьыгъуэщIэм пэщIэтыф «Гам-Ковид-ВАК» вакцинэм хуэдэу хэIугъуэ 8242-рэ. Нобэм ирихьэлIэу цIыху 3200-м хуэдизым мастэр япэу халъхьащ, етIуанэу миным щIигъум ирахьэлIащ.
COVID-19-р цIыхум къезымыгъэуалIэ мастэр зыхезыгъэлъхьэну хуейхэр ИнтернеткIи ятх. Ар щызыхрагъэлъхьэну хуей щIыпIэхэр цIыхухэм езыхэм къыхахыж хъунущ, къэрал Iуэхутхьэбзэхэр щыхуащIэ зыуэ щыт порталым зыпащIэу.
Мастэр зыхезыгъэлъхьахэм я узыншагъэр зыхуэдэр я нэIэ щIэтщ дохутырхэм, езы цIыхухэм ар къазэрыщыхъум теухуауэ ятхыжахэр я лъабжьэу.
КъБР-м и Iэтащхьэмрэ Правительствэмрэ я пресс-IуэхущIапIэ.
